שו"ת רשב"ץ (תשב"ץ)/חלק ב/קעה
תנס לה"ר דוד הכהן שלאל יצ"ו

שאלה קעה:
שאלת אשה שהיא מונעת בעלה מתשמיש המטה ומכל מלאכו' שהאשה עושה לבעלה אינה עושה כלום ומקללת אביו ואמו בפניו ואין לה טענה אחרת בזה אלא שהיא רוצה לצערו מפני ששמעה שהוא רוצה לישא אשה אחרת עליה מהו דינה בענין כתובת':
תשובה אם אמת הדבר עושין לה דין מורדת והוא ששולחין לה ב"ד שלא תעמוד במרדה שאם תעמוד במרד' הפסידה כתובת' ואח"כ מכריזין עליה בביהכ"נ בכל יום ארבע שבתות זו אחר זו ואחר ההכרז' שולחין לה פעם אחרת שלא תעמוד במרדה ואח"כ אם עמדה במרד' ממתינין לה י"ב חדש אם לא חזר' בה יכול הבעל לגרשה ותפסיד כל כתובתה נדונייא ועיקר כתובת' ותוספת אבל בלאותיה שהביאה בנדונייתא אם הם קיימין ותפסה אותם אף ע"פ שיש אומרים שמוציאין אותם מידה ותפסידם.
אין כן דעת הרמב"ם ז"ל ודבריו הם עיקר וכל זה הוא מתבאר בפ' אף ע"פ (ס"ג) ומה שהיא מקללת אביו ואמו אם התרו בה בעדים והיא עוברת תמיד על ההתראה הפסידה גם כן כתובתה ואפי' לא קללה אביו אלא בפני בנו של בעלה כל שכן בפניו וכן הוא מתבאר בגמרא דפרק (אע"פ) [המדיר] (ע"ב ע"ב):